钦定古今图书集成/明伦汇编/氏族典/第140卷 > 《廖用贤尚友录》 > 元觚
## 钦定古今图书集成/明伦汇编/氏族典/第140卷 > 《廖用贤尚友录》 > 元觚

按《魏书秦明王传》：“烈弟觚，勇略有胆气，少与兄仪从
太祖侍卫左右，使于慕容垂。垂末年政在群下，遂止
觚以求赂。太祖绝之。觚率左右数十骑，杀其卫将，走
归，为慕容宝所执，归中山，垂待之逾厚。觚因留心学
业，诵读经书数十万言。垂之国，人咸称重之。太祖之
讨中山，慕容普𬴊既自立，遂害觚以固众心。太祖闻”
之哀恸。及平中山，发普𬴊柩，斩其尸，收议害觚者傅
高霸、程同等，皆夷五族，以大刃锉杀之。乃改葬觚，追
谥秦愍王，封子夔为豫章王，以绍觚。